Bħala parti mill-attivitajiet b'rabta ma' Jum il-Ħaddiem organizzati mill-Partit Laburista, il-Banda tal-Partit Laburista ġiet mistiedna biex ittella' programm vokali u mużikali fi Pjazza Teatru Rjal, il-Belt Valletta, nhar il-Ġimgħa 29 ta' April. Dan il-programm se joffri spettaklu ta' dawl u mużika mill-aqwa musicals. Fost il-mużika li se nisimgħu hemm siltiet mill-musical Joseph And The Technicolor Dreamcoat, soundtrack highlights minn The Phantom of The Opera, selezzjoni mill-musical Les Miserables, siltiet mill-musical Sound of Music, selezzjoni mill-musical popolari ta' Walt Disney Mary Poppins, Don't Cry for me Argentina (minn Evita), u Memories from Cats b'arranġamenti mużikali tal-Mro Anthony Chircop. Il-banda se ddoqq ukoll is-silta oriġinali Highlights from Rock Opera Ġensna b'arranġament mużikali tal-Mro Anthony Borg, kif ukoll is-silta Bandiera tal-Maltin, kompozizzjoni ta' Dominic Galea b'arranġament mużikali ta' Andrew Calleja. Mal-Banda, li se tkun taħt id-direzzjoni tal-Mro David Agius u assistit mill-Mro Nicholas Vella, se jingħaqdu wkoll Aldo Busuttil, Olivia Lewis, Riona Degiorgio, Myron Hose Aguis, Rosabelle Pavia, Mark Tonna, il-vjolinista Mario Ciantar u Paul Curmi Dance Company. Dan il-kunċert se jkun taħt il-patroċinju tal-Prim Ministru u Mexxej tal-Partit Laburista Dr Joseph Muscat u s-Sinjura tiegħu. Biljetti jinkisbu miċ-Ċentru Nazzjonali Laburista. Kulħadd huwa mistieden li jattendi.